सिंगापुरमा जमिनको ज्यादै कमी छ । झन्डै काठमाडौँ उपत्यकाको आकारको ७ सय वर्गकिमि भएको यो देशमा करिब साढे ५० लाखको बासोबास छ अर्थात् काठमाडौँ उपत्यकाभन्दा दोब्बर जनघनत्व । तसर्थ यो देशका लागि ठूलो ल्यान्डफिल्ड साइटको सम्भावना छैन । त्यसैकारण फोहोर व्यवस्थापनका लागि विशेष भट्टी बनाइएको छ, जसले दैनिक ८ हजार २ सय टन सहरी फोहोरको ९० प्रतिशत पचाएर ९ सय घरलाई पुग्ने २५ सय मेगावाट इन्धन उत्पादन गर्छ । यहाँ आफ्नो घरको गल्ने फोहोर आफैं व्यवस्थापन गर्नेलाई सरकारले विशेष सुविधा पनि दिन्छ । डेनमार्कले प्रत्येक काँच र प्लास्टिकका बोतल मेसिनमा लगेर फाल्नेको क्रेडिट कार्डमा पैसा थप्ने व्यवस्था गरेको छ । स्वीडेनका सहरहरू शून्य फोहोरमा आधारित छन् । स्वीडेनले फोहोरबाट ठूलो मात्रामा इन्धन उत्पादन गर्ने प्लान्ट खडा गरेपछि वार्षिक २० लाख टन फोहोर यसलाई चाहिने भयो, जुन देशमा नपुगेपछि अचेल उसले छिमेकी मुलुकबाट ८ लाख टन फोहोर वार्षिक आयात गर्दैछ ।
